เดินเครื่องจัดซื้อจัดจ้างเร่งฉีดเงินลง5แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — คลังเดินเครื่องระบบจัดซื้อจัดจ้างด้วยระบบอิเล็กทรอนิกส์ เม.ย.นี้ เร่งประมูลงาน 5 แสนล้าน 
นายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่า ระบบการจัดซื้อจัดจ้างภาครัฐด้วยระบบอิเล็กทรอนิกส์ (eGP) ที่มีการปรับปรุงแก้ไขใหม่จะเปิดใช้ได้ในวันที่ 1 เม.ย.นี้ คาดว่าเมื่อระบบใช้ได้สมบูรณ์จะมีเม็ดเงินมาจากการลงทุนภาครัฐ ผ่านระบบนี้ไม่ต่ำกว่า 5 แสนล้านบาท โดยหน่วยงานรัฐที่จะเข้ามาจัดซื้อจัดจ้างผ่านระบบนี้ไม่ต่ำกว่า 7 หมื่นหน่วยงาน
อธิบดีกรมบัญชีกลาง กล่าวว่า ระบบนี้จะมีความโปร่งใส สามารถตรวจสอบสิ่งที่ผิดปกติต่างๆ การฮั้วประมูล การประพฤติมิชอบ การเขียนสัญญาการประมูลที่เอื้อผู้ประกอบการบางรายได้ โดยระบบนี้จะนำมาใช้กับทุกอย่างที่เป็นการจัดซื้อจัดจ้างของรัฐบาล รัฐวิสาหกิจองค์การอิสระต่างๆ ไม่ว่าจะเป็นการสอบราคา ประกวดราคา ประมูลผ่านระบบอิเล็กทรอนิกส์ หรืออีออกชัน ก็ต้องเข้าระบบนี้หมด และจะไม่มีการกำหนดเพดานขั้นต่ำ 
“เราดูตัวเลขการลงทุนภาครัฐอยู่ 34 แสนล้านบาท งบของรัฐวิสาหกิจอีก 23 แสนล้านบาท จึงเชื่อว่าจะมีการไหลเวียนผ่านระบบนี้” นายพงษ์ภาณุ กล่าว
สำหรับระบบ eGP ประกอบด้วย 3 ระบบใหญ่ ได้แก่ 1.ระบบอีออกชัน เป็นการแข่งขันเสนอราคาระหว่างผู้ค้าทางอิเล็กทรอนิกส์
2.ระบบตลาดกลางซื้อขายสินค้าและบริการภาครัฐด้วยระบบอิเล็กทรอนิกส์ เป็นการรวบรวมสินค้า และร้านค้าหรือบริษัทต่างๆ เพื่อเป็นสื่อกลางระหว่างผู้ซื้อ และผู้ขาย เป็นตลาดกลางระหว่างธุรกิจร้านค้ากับหน่วยงานของรัฐ
3.ระบบศูนย์ข้อมูลจัดซื้อจัดจ้าง เพื่อให้ผู้ประกอบการหรือประชาชนทั่วไปที่สนใจ สามารถเข้ามาลงทะเบียนติดตามข่าวสารการจัดซื้อจัดจ้างได้ตลอดเวลา ซึ่งจะทำให้เกิดการแข่งขันอย่างกว้างขวาง